প্রায় আড়াই বছর পর স্থায়ী উপাচার্য পেল যাদবপুর বিশ্ববিদ্যালয়

কলকাতা: দীর্ঘ আড়াই বছর পর স্থায়ী উপাচার্য পেল যাদবপুর বিশ্ববিদ্যালয় (Jadavpur University)। সোমবার দায়িত্ব গ্রহণ করলেন অধ্যাপক চিরঞ্জীব ভট্টাচার্য। দায়িত্ব নেওয়ার পর সাংবাদিক বৈঠকে তিনি জানান, ক্যাম্পাসের নিরাপত্তা জোরদার করা, সিসিটিভি বসানো এবং প্রশাসনিক শূন্যপদগুলি দ্রুত পূরণ করাই তাঁর মূল লক্ষ্য।

গত মাসেই বিশ্ববিদ্যালয়ের দু’টি ক্যাম্পাসে অতিরিক্ত ৭০টি নজরদারি ক্যামেরা বসানোর তহবিল মঞ্জুর হয়েছে। নবনিযুক্ত উপাচার্য জানিয়েছেন, নিরাপত্তা রক্ষী এবং ক্যাম্পাসের সার্বিক নিরাপত্তা পরিকাঠামোও তিনি পর্যালোচনা করবেন।

আরও পড়ুন: মধুমেহ চিকিৎসায় বিশ্বে মডেল বাংলা, আন্তর্জাতিক স্বীকৃতিতে উচ্ছ্বসিত মমতা

উল্লেখ্য, ২০২৩ সালের মে মাসে অবসর নিয়েছিলেন যাদবপুরের শেষ স্থায়ী উপাচার্য সুরঞ্জন দাস। তারপর থেকে অস্থায়ীভাবে দায়িত্ব সামলানো হয় বিভিন্ন অধ্যাপকের হাতে, কিন্তু চলতি বছরের মার্চে ভাস্কর গুপ্তকে সরিয়ে দেওয়ার পর থেকে কার্যত উপাচার্যহীন হয়ে পড়ে বিশ্ববিদ্যালয়। এর জেরে প্রশাসনিক ও একাডেমিক কাজে সমস্যা দেখা দেয়। দীর্ঘদিন ধরেই শিক্ষক, ছাত্র ও কর্মীদের তরফে স্থায়ী উপাচার্য নিয়োগের দাবি উঠছিল।

অধ্যাপক চিরঞ্জীব ভট্টাচার্য এর আগে যাদবপুর বিশ্ববিদ্যালয়ের ইঞ্জিনিয়ারিং অনুষদের ডিন, রেজিস্ট্রার ও সহ-উপাচার্যের দায়িত্ব পালন করেছেন। তিনি বর্তমানে পশ্চিমবঙ্গ উচ্চ মাধ্যমিক শিক্ষা সংসদের সভাপতি পদেও রয়েছেন এবং ডিসেম্বর পর্যন্ত সেই দায়িত্ব সামলাবেন বলেই জানা গেছে।

উপাচার্য দায়িত্ব নিলেও বিশ্ববিদ্যালয়ের বেশ কিছু গুরুত্বপূর্ণ পদ এখনও ফাঁকা, ডিন অফ স্টুডেন্টস, রেজিস্ট্রার, ফিন্যান্স অফিসার, গ্রন্থাগারিক এবং সহ-উপাচার্যের পদ শূন্য। পাশাপাশি প্রায় ৩৫ শতাংশ শিক্ষক ও ৫০ শতাংশ অশিক্ষক কর্মীর পদও এখনও পূরণ হয়নি।

নতুন উপাচার্যের যোগদানে বিশ্ববিদ্যালয় মহলে আশার সঞ্চার হয়েছে। অনেকের মতে, প্রশাসনিক স্থিতি ফিরলে একাডেমিক পরিবেশও আগের মতো স্বাভাবিক হবে।

দেখুন আরও খবর: